मधु चाहे शहद () एगो मीठ, गाढ़ लसेदार चीज हवे जे खाये के कामे आवे ला आ ई मधुमाछी आ कुछ अउरी संबंधित किरौना सभ द्वारा बनावल जाला। मधुमक्खी सभ पौधन के फूल में मौजूद मीठ रस चूस के आ ओकरा के एक किसिम के पाचन क के बनावे लीं जेह में एंजाइम के कुछ प्रक्रिया आ पानी के बास्पीकरण होखे ला। ओकरे बाद मधुमक्खी मधु के अपना मोम के बनल छत्ता में सहेज देलीं। मधुमाछी (जाति एपिस) के बनावल बिबिध प्रकार के मधु सभसे बेसी चलन में बा जेकरा आदमी तरह-तरह से भोजन आ दवा-बीरो में इस्तमाल करे ला आ एकर बानिज्यिक रूप से उत्पादन आ बिक्री होला। मधु निकाले के काम प्राकृतिक चाहे जंगली छत्ता सभ से भी होखे ला आ बनावटी छत्ता सभ से भी निकालल जाला जहाँ पालतू मधुमक्खी एकरा के बनावे लीं; ई दुसरका तरीका के मधुमक्खी पालन (एपिकल्चर) कहल जाला।